РЕШЕНИЕ НА КОМИСИЯТА
от 19 юни 2010 година
за изменение на Решение 2004/388/ЕО относно документ за превоз на взривни вещества в рамките на Общността
(нотифицирано под номер C(2010) 3666)
(текст от значение за ЕИП)
(2010/347/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 93/15/ЕИО на Съвета от 5 април 1993 г. за хармонизиране на разпоредбите, свързани с пускането на пазара и надзора на взривни вещества с гражданско предназначение (1), и по-специално член 13, параграф 5 от нея,
като има предвид, че:
(1)
Установената с Директива 93/15/ЕИО система за пренасяне на взривни вещества в рамките на територията на Съюза изисква одобрение от различните компетентни органи, отговарящи за зоните на произход, транзит и местоназначение на взривните вещества.
(2)
С Решение 2004/388/ЕО на Комисията от 15 април 2004 г. относно документ за превоз на взривни вещества в рамките на Общността (2) беше създаден образец на документ, който да се използва за превоза на взривни вещества, включващ информацията, изисквана за целите на член 9, параграфи 5 и 6 от Директива 93/15/ЕИО, за да се улесни превозът на взривни вещества между държавите-членки при гарантиране спазването на необходимите изисквания за сигурност при пренасянето на тези продукти.
(3)
Решение 2004/388/ЕО на Комисията следва да се приведе в съответствие с цел да бъде взето предвид, че е създадена и е на разположение на всички държави-членки електронна система за одобрения на превоз.
(4)
По-специално следва да бъде възможно компетентният орган на държавата-членка на произход да отпечатва всички необходими документи и да издава документ за превоз на взривни вещества в рамките на Общността, след като е проверил, че всички компетентни органи на засегнатите държави-членки са дали своето одобрение за превоза, като това ще намали административната тежест за дружествата и органите на държавите-членки.
(5)
Оценката на прилагането на Директива 93/15/ЕИО, извършена от името на Европейската комисия, стигна до извода, че е необходимо да бъде съкратена процедурата по издаване на одобрение за превоз от страна на държавите-членки. За преодоляване на това положение следва да се въведе използването на обща електронна система.
(6)
В „Small Business Act“ за Европа (3) и в Третия стратегически преглед на програмата за по-добро регулиране в Европейския съюз (4) Европейската комисия се ангажира с целта за увеличаване на предсказуемостта и подпомагане на бизнеса да се подготви по-добре за законодателни промени. По-специално като мярка за постигането на тази цел бе набелязано възприемането на система от общи начални дати, която да гарантира, че в рамките на възможното датата на прилагане на законодателните актове, които засягат бизнеса, съответства на точно определени дати през годината. Това следва да се вземе предвид при определянето на датата на прилагане на настоящото решение.
(7)
Мерките, предвидени в настоящото решение, са в съответствие със становището на комитета, учреден съгласно член 13, параграф 1 от Директива 93/15/ЕИО,
ПРИЕ НАСТОЯЩОТО РЕШЕНИЕ:
Член 1
Решение 2004/388/ЕО се изменя, както следва:
1.
Добавя се следният член 3а:
„Член 3а
Когато държавата-членка на произход, държавата-членка на получателя и евентуалните транзитни държави-членки използват обща за всички тях електронна система за одобрение на превоза на взривни вещества в рамките на Съюза, се прилага процедурата, предвидена в алинеи от втора до пета.
Получателят представя за одобрение документа за превоз на взривни вещества в рамките на Общността на хартиен или електронен носител, с попълнени раздели 1-4, само на компетентния орган на държавата-членка получател.
След като даде своето одобрение, компетентният орган на държавата-членка получател изпраща одобрението на държавата-членка на произход, като използва общата електронна система.
След като даде своето одобрение, компетентният орган на държавата-членка на произход се обръща с искане за одобрение към компетентните органи на всички транзитни държави-членки, като използва общата електронна система.
След като получи всички одобрения, компетентният орган на държавата-членка на произход издава на доставчика документа за превоз на взривни вещества в рамките на Общността, в който се указва съгласието на всички засегнати държави-членки, на хартиен носител, който може да бъде идентифициран по сигурен начин, и на езика/езиците на държавата-членка на произход, транзитната/ите държава/и-членка/и (ако е приложимо), държавата-членка получател и на английски език.“
2.
В края на параграфа в точка 2 от обяснителните бележки към приложението се добавя следното изречение: „Тази точка не се прилага, в случай че се използва общата електронна система, описана в член 3а.“
Член 2
Настоящото решение се прилага от 29 октомври 2010 г.
Член 3
Адресати на настоящото решение са държавите-членки.
Съставено в Брюксел на 19 юни 2010 година.